**ЧРЕЗ**

**ПРЕДСЕДАТЕЛЯ**

**НА 42-то НАРОДНО СЪБРАНИЕ**

**НА РЕПУБЛИКА БЪЛГАРИЯ**

**Г-Н МИХАИЛ МИКОВ**

**ДО**

**ДРАГОМИР СТОЙНЕВ**

**МИНИСТЪР НА ИКОНОМИКАТА И ЕНЕРГЕТИКАТА**

**В Ъ П Р О С**

**От**

**Халил Летифов и Шендоан Халит,**

**Народни представители от ПГ на ДПС**

На основание чл. 90, ал. 1 от Конституцията Република България и чл. 89, ал. 1 от Правилника за организация и дейността на Народното събрание, внасям въпрос

**ОТНОСНО:** **Информация за откриване на процедури за набиране на проектни предложения по „Иновации и Конкурентоспособност” 2014-2020 г.**

**УВАЖАЕМИ ГОСПОДИН МИНИСТЪР,**

Настоящият въпрос е провокиран от нарастващият интерес и отправени въпроси на срещите, които се провеждат между народните представители и представители на местния бизнес в област Стара Загора, във връзка с предстоящото откриване на новата оперативна програма „Развитие на конкурентоспособността на българската икономика”.

Област Стара Загора разполага със значителен икономически потенциал за развитие на конкурентен бизнес и привличане на чуждестранни инвестиции. Основните предпоставки за това са добрата техническа инфраструктура, традиционно развитите икономически функции и отличните природно-географски условия.

Потенциалът на областта предоставя благоприятни възможности за развитие на дейности като: производство, търговия, туризъм, балнеология и селско стопанство.

За съжаление, икономическият потенциал и възможности за развитие на района не се оползотворяват напълно, поради липсата на финансови средства, които са основната предпоставка за разгръщане дейностите на бизнеса.

Този отрицателен фактор, в комбинация с високия процент на безработица, която се регистрира, в много голяма степен поставят предприятията, осъществяващи своята дейност в неблагоприятното положение на зависимост от външна финансова помощ.

Основните отрицателни фактори, които влияят върху икономическия растеж в района са: ниска заетост; висока безработица; ниски доходи; свито потребление.

Във връзка с необходимостта от външна финансова помощ, основният инструмент, който подпомагаше и продължава да подпомага развитието на местния бизнес през предходния програмен период е Оперативна програма „Развитие на конкурентоспособността на българската икономика 2007-2013 г.

Предвид обстоятелството, че на 1-ви януари 2014 г. настъпи началото на новия програмен период 2014-2020 г., е известно, че на общодостъпните места за получаване на информация по програмите, все още няма публикувани графици с предстоящите откривания на процедури. В тази връзка, представителите на местния бизнес изявяват своите притеснения относно липсата на време за предварително обсъждане и проучване на потенциалните възможности за подготовка на проекти по програмата.

В посочената ситуация, като народни представители от региона, сме длъжни да съдействаме и подпомагаме, както своите избиратели, така и цялостното съсловие на бизнеса в региона, относно повишаване тяхната осведоменост и информираност за възможностите за подпомагане по линия на финансовите инструменти на ЕС през новия програмен период.

Освен това, държим да изложим и факта, че има интерес от страна на чуждестранни инвеститори, които желаят да започнат да развиват дейност в региона, като предвиждат да намалят инвестиционния риск за компаниите си именно, чрез кандидатстване за подкрепа по оперативните програми.

Във връзка с изложеното, бихме желали да получим информация по следните въпроси:

* **Какви са индикативните дати за евентуално отваряне на процедури по „Иновации и Конкурентоспособност” 2014-2020 г.?**
* **Каква ще бъде разликата в мерките, процедурите по прием и разглеждане на подадените проектопредложения в сравнение с предходния програмен период?**

В интерес на развитието и подкрепата за частния сектор, и инвеститорите в страната, молим за подробен отговор на въпросите, и получаване на конкретна информация от страна на потенциалните бенефициенти и кандидати по програмата. Това са както млади предприемачи, така и лица с опит в инвестирането и управлението на компании от различни мащаби.

Уважаеми господин министър,

Моля да ни отговорите в **писмен вид** на зададения от нас въпрос относно информация за откриване на процедури за набиране на проектни предложения по „Иновации и Конкурентоспособност” 2014-2020 г.

**София, 27.03.2014г. С уважение,**

**Халил Летифов**

**Шендоан Халит**